দিনকয়েক হল মুক্তি পেয়েছে ‘কবীর’। ছবিতে দুঁদে আইপিএস অফিসারের চরিত্রে অভিনয় করেছেন প্রিয়ঙ্কা সরকার। এবার সম্পূর্ণ নতুন অবতারে বড় পরদায় আসতে চলেছেন অভিনেত্রী। ছবিতে তাঁর সঙ্গে অভিনয় করবেন রুদ্রনীল ঘোষও। রহস্য রোমাঞ্চে মোড়া গল্প নিয়েই নতুন ছবির পরিচালনায় অভিরূপ ঘোষ। ছবির নাম ‘রহস্য রোমাঞ্চ সিরিজ’। ছবির শ্যুটিং শুরু হয়ে গিয়েছে ইতিমধ্যেই।
ছবির চিত্রনাট্যকে মূলত তিনটি গল্পে ভাগ করেছেন পরিচালক। প্রথম গল্প শুরু হচ্ছে যখন প্রবল ঝড়-বৃষ্টির এক রাতে কলকাতা শহর গাঢ় অন্ধকারে ডুবে। চারিদিকে লোডশেডিং। সুযোগ বুঝে জেল ভেঙে পালিয়ে যায় এক কুখ্যাত সিরিয়াল কিলার। অন্যদিকে, আবহাওয়া খারাপ দেখে রেস্তোরাঁ সেদিনের মতো বন্ধ করার সিদ্ধান্ত নেয় রেস্তোরাঁর কর্মী সায়নী। হঠাৎই এক অজ্ঞাতপরিচয় ব্যক্তি এসে সেখানে আশ্রয় চান। সায়নী সেই ব্যক্তিকে রেস্তোরাঁয় আশ্রয়ও দেয়। তারপর কোন দিকে মোড় নেয় গল্প? সেই অজ্ঞাতপরিচয় মানুষটিই কি সেই জেল পালানো সিরিয়াল কিলার?
দ্বিতীয় গল্পের কেন্দ্রে রয়েছে অর্জুন নামের এক যুবক। নিজের বিলাসবহুল জীবনযাপনের খরচ চালাতে সে অসৎ উপায়ে রোজগারের পথ বেছে নেয়। নিজের অজান্তে কলকাতার এক গাড়ি চুরি-চক্রের সঙ্গেও জড়িয়ে পড়ে। তারপর অর্জুনের কী হয়? সে কি নিজের ভুল বুঝতে পারে?
তৃতীয় গল্পটি সৈকত নামের এক জুয়াড়িকে নিয়ে। যে নিজের স্বার্থের প্রয়োজনে কারও প্রাণ কেড়ে নিতে দু’বার ভাবে না!
এই রকম ভিন্ন স্বাদের তিনটি গল্পকে পাশাপাশি সাজিয়েই ছবির চিত্রনাট্য লিখেছেন অভিরূপ। পরিচালকের কথায়, ‘‘বাংলা সাহিত্যে রহস্য গল্পের একটা আলাদা জায়গা রয়েছে। ছোটবেলায় আমরা যখন বইমেলায় যেতাম, তখন প্রথমেই গিয়ে রহস্য গল্পের বইয়ের খোঁজ করতাম। তাই ভেবে দেখলাম, এই রকম কোনও বিষয় নিয়ে ছবি করলে কেমন হয়! চিত্রনাট্যে আমি তিনটে গল্প রেখেছি। তিনটেই থ্রিলার। এবং প্রত্যেকটিই ভিন্ন স্বাদের।’’ 
‘রহস্য রোমাঞ্চ সিরিজ’ অভিরূপের কেরিয়ারের দ্বিতীয় ছবি। এর আগে ‘কে: সিক্রেট আই’ ছবিটি পরিচালনা করেছিলেন অভিরূপ। রুদ্রনীল এবং প্রিয়ঙ্কা ছাড়াও ‘রহস্য রোমাঞ্চ সিরিজ’এ অভিনয় করেছেন কাঞ্চন মল্লিক, বিশ্বনাথ বসু, সায়নী ঘোষ প্রমুখ। আগামী অগস্টের শেষ নাগাদ মুক্তি পাওয়ার কথা এই ছবির।